Vangede Kirke
Vangede Kirke er en sognekirke fra 1974, som ligger centralt i Vangede.
Kirken har ingen kirkegård i umiddelbar tilknytning, og den omgives i stedet et lille grønt areal mod syd og en plads med menighedsbygninger mod nord.
Den nuværende kirke i Vangede er ikke den første. Fra 1918 var der indrettet en kirkesal i en villa, og i 1926 kunne en kirke indvies i en tidligere badebygning, som havde tilhørt en skole, der var lukket. Allerede i 1961 blev det dog tydeligt, at sognets befolkningstilvækst nødvendiggjorde byggeriet af en ny kirke.
Den nuværende kirke blev derfor opført i 1972-1974 efter tegning af arkitekten Johan Otto von Spreckelsen. Kirken, som er bygget af røde teglsten, består af to kvadratiske rum, som er lagt i forlængelse af hinanden ved hjørnerne. På hver af kvadraternes langsider er der et trekantet indsnit ind i kirkerummet. Selvom kirken derfor er umiskendeligt moderne, fornemmer man også et slægtskab med middelalderkirkernes inddeling i kor og skib. Hertil kommer en række mindre, tilstødende bygninger mod syd og øst, og mod nord en tilstødende menighedsbygning. Sydvest for kirken står der et fritstående klokketårn i stål og glas.
Fra vest er der indgang til det mindre af de to rum, som mod øst altså er sat i forbindelse med det næste, større rum, ”koret”, hvor alteret, døbefonten og prædikestolen er. På korets østvæg er orglet opsat og vækker dermed mindelser om mere traditionelle altertavler.
Kirkerummet er præget af de anvendte materialer. Mens væggene danner store, ubrudte flader af røde mursten, er loftet i hvidmalet beton med store kassettemønstre. I hjørnerne af de to rum er der ovenlysvinduer, som oplyser det ellers vinduesløse kirkerum.
Kirkens inventar er fra flere forskellige perioder. Dele stammer fra indvielsen i 1974, mens andre inventarstykker blev tilføjet i løbet af 1980’erne. Meget af inventaret i kirken er skabt af keramikeren Tue Poulsen (født 1939), som har givet inventaret et unikt men samtidig sammenhængende præg.
Poulsen står blandt andet bag døbefonten i brun keramik, som er formet som en høj, tregrenet træstub. Denne tredeling repræsenterer Faderen, Sønnen og Helligånden. Han står også bag det store kors ophængt over alteret, som er sammensat af 26 kakler, der hver er udsmykket med forskellige kors.
Selve alteret er også lavet af Tue Poulsen og er udsmykket med brun, hvid og gylden keramik på en firkantet stenblok på betonfundament. Fra samme hånd stammer prædikestolen fra 1982, som er sammensat af keramikblokke og er udsmykket med frisebånd langs midten.
Arkitekten Erik Bystrup står bag kirkens karakteristiske bænke, knæfald og korpult, som alle er i lyst træ.
På væggen hænger en sortlakeret Kristusfigur af smedejern, som stammer fra 1987.